दिल्ली हिंसा के बीच मानवता की कई तस्वीरें सामने आ रही हैं. इसमें से एक है केंद्रीय रिजर्व पुलिस फोर्स (सीआरपीएफ) के जवानों का ब्लड डोनेशन. दरअसल, बुधवार देर शाम को 35 सीआरपीएफ जवानों ने गुरु तेग बहादुर (जीटीबी) हॉस्पिटल में ब्लड डोनेट किया. इसी हॉस्पिटल में हिंसा से पीड़ित अधिकतर लोगों का इलाज चल रहा है.
हालांकि, जीटीबी हॉस्पिटल के एमएस सुनील कुमार ने कहा कि हमारे हॉस्पिटल में ब्लड की कमी नहीं है, लेकिन इसके बावजूद मैं सीआरपीएफ का धन्यवाद करूंगा कि उन लोगों ने ब्लड डोनेट किया. मिली जानकारी के मुताबिक, सीआरपीएफ के 50 जवान ब्लड डोनेशन के लिए पहुंचे थे, लेकिन 35 जवानों का खून लिया गया. बाकी जवानों को जरूरत पड़ने पर बुलाने का आश्वासन दिया गया.
सीआरपीएफ के प्रवक्ता एम. दिनाकरन ने बताया कि जीटीबी हॉस्पिटल में घायलों का इलाज चल रहा है. यह पता चलते ही हमारे जवानों ने खून देने का फैसला किया. 50 जवान अस्पताल पहुंचे थे, लेकिन वहां 35 जवानों का ही खून लिया गया. बाकी जवानों से कहा गया है कि जरूरत पड़ने पर आपको बुलाएंगे. हमारे ब्लड डोनेशन के लिए हमेशा तैयार रहते हैं.
35 की मौत, 200 से अधिक घायल
इस बीच चार दिन तक हिंसा की आग में झुलसी दिल्ली के हालात अब धीरे-धीरे सामान्य हो रहे हैं. तनावग्रस्त इलाकों में भारी सुरक्षाबल की तैनाती है. वहीं मरने वाला का आंकड़ा लगातार बढ़ता जा रहा है. मिली जानकारी के मुताबिक, अब तक 35 लोगों की मौत हुई है, जबकि 200 से अधिक लोग घायल हैं.
इस बीच दिल्ली पुलिस ने 18 एफआईआर दर्ज करके 106 लोगों को गिरफ्तार किया है. उधर, राष्ट्रीय सुरक्षा सलाहकार (एनएसए) अजित डोभाल ने हिंसाग्रस्स इलाके में लोगों से मुलाकात की और शांति का भरोसा दिलाया. इन सबके बीच आज दिल्ली हाईकोर्ट में दिल्ली हिंसा पर फिर सुनवाई होनी है.